# 卷第十五

# 头风及头痛方一十首

头风及头痛方一十首

《病源》：头面风者。是体虚阳经脉为风所乘也。诸阳经脉。上走于头面。运动劳役。阳气发泄。腠理开而受风。谓之首风。病状头面多汗恶风。病甚则头痛。又新沐中风。则为首风。又新沐未乾，不可以卧，使头重身热，反得风则烦闷。

诊其脉，寸口阴阳表里互相乘。如风在首久不差，则风入脑，则变为头眩。

《养生方》云∶饱食仰卧，久成气病头风。

又云∶饱食沐发作头风。

又云∶夏不用露面卧，露堕面上，令面皮厚，喜成癣。一云作面风。其汤熨石别有正方，补养宣导，今附於後。

《养生方导引法》云∶一手拓颐向上极势，一手向後长舒，急弩四方显手掌，一时俱极势四七。左右换手皆然。拓颐手两向，共头欹侧，转身二七。去臂膊头风眠睡。又云∶解发东向坐，握固不息一通，举手左右导引，手掩两耳治头风。令发不白。以手复捋五通脉也。

又云∶热食枕手卧，久成头风目涩。

又云∶端坐伸腰，左右倾头，闭目，以鼻内气，除头风，自极七息止。

又云∶头痛以鼻内徐吐出气三十过休。

又云∶欲治头痛，闭气，令鼻极，偃卧乃息，汗出乃止。

又云∶叉两手头後，极势振摇一七，手掌翻覆安之二七，头欲得向後仰之，一时一势，欲得欹斜四角急挽之三七。去头掖膊肘风。（出第二卷中。）

《千金》疗头风方。

附子（一枚中形者炮裂） 盐（附子大）

上二味作散。沐头毕。以方寸匕摩顶上。日三。忌猪肉冷水等。

又方：服荆沥。不限多少。取瘥。

又方：又捣蒴 根二升。酒二升。渍服汁。

又方：蔓荆子二升。酒一斗。绢袋盛浸七宿。温服三合。日三。

又方：腊月乌鸡屎一升。炒令黄末之。绢袋盛。酒三升浸。温服之。多少任性。常令醺酣。

又方：七月七日麻勃三升。麦子一硕末。相和蒸之。沸汤一硕五斗。三遍淋之煮。取一石。神曲二脏骨

又方：生油二升。盐一升末。油煎一宿。令消尽。涂头。石盐尤良。

又方：大豆三升。炒令无声。先以一斗二升瓶盛九升清酒。乘豆热。即倾着酒中。密泥头七日温服之。（并出第十三卷中）

《延年》疗风热头痛掣动方。

防风 黄芩 升麻 芍药（各二两） 龙骨石膏（碎各四两） 干葛（三两） 竹沥（二升）

上八味切。以水六升。和沥。煮取二升六合。去滓。分温三服。日晚再。忌蒜面猪肉油腻。

又疗风劳气。吐逆不能食。四肢骨节酸疼。头痛顶重方。

茯苓（三两） 枳实（炙） 橘皮 人参 芍药（各二两） 生姜（四两）

上六味切。以水五升。煮取三升。去滓。分温三服。日晚再。忌面蒜醋物。（并出第十卷中）